Ervaar jou eerste dag van studentwees by Akademia se opedagŉ Akademia-student besoek die mediasentrum (Foto verskaf) Kom vind meer uit oor studentwees by Akademia tydens die opedag wat op Saterdag 4 September by die kampus in Centurion gehou word. Hier gaan voornemende studente eerstehands ervaar hoe dit voel om een van die baanbrekerstudente op kampus te wees. Stof jou klasdrafskoene af en maak seker jy woon dié dag by. Jou loopbaanreis begin hier! Akademia, wat byna ŉ dekade lank reeds nauurse studies in Afrikaans aanbied, bied sedert die begin van hierdie jaar ŉ bykomende oplossing – ŉ kampuservaring waar studente voltyds kan klasdraf. Hier studeer studente ŉ gehaltekwalifikasie in hulle moedertaal, terwyl hulle aan ŉ besonderse en unieke studentelewe deelneem en lewenslange netwerke vir ŉ voorspoedige toekoms bou. Akademia se veilige kampus vir voltydse studies is ingerig om talle studente te akkommodeer en bied voldoende parkering, ŉ kafeteria, ouditorium, mediasentrum, ruim klaskamers, studenteverblyf, asook genoegsame wegbreekruimtes. Die kampus is gerieflik naby ŉ inkopiesentrum in Centurion geleë en is stapafstand vanaf die naaste Gautreinstasie. Hierdie fasiliteite, en nóg meer, kan tydens die jaarlikse opedag beleef word. Die program vir die dag is noukeurig saamgestel om ŉ oorsig oor Akademia te bied, kwalifikasiespesifieke inligting te verskaf en voornemende studente solank ŉ kykie in die opwindende studentelewe te gee. Akademia se geakkrediteerde studierigtings op kampus strek oor ekonomie en regte, finansiële en bestuursrekeningkunde, kommunikasie en joernalistiek, ondernemingsbestuur, wiskundige wetenskappe, sowel as ŉ rigting wat oor drie dissiplines strek, naamlik politiek, filosofie én ekonomie. Die studierigtings op kampus word tans verder uitgebrei namate die behoefte vir meer kwalifikasies vergroot. In vandag se onsekere tye is dit veral noodsaaklik om verder te studeer en alle studieopsies te oorweeg. Die opedag bied daarom die ideale geleentheid vir ŉ skolier om solank studiemoontlikhede te ondersoek, skouers te skuur met medestudente, asook om solank met dosente te gesels oor beroepe en wat die verskeie studierigtings behels. Ouers is ook welkom om die dag by te woon om gemoedsrus te kry en te sien waar hulle kinders op ŉ veilige kampus geskiedenis gaan maak. Adviseurs sal ook op dié dag kwelvrae beantwoord sodat voornemende studente uiteindelik na afloop van die dag ingeligte besluite kan neem. By Akademia voel studente tuis; nie net omdat hulle moedertaalonderrig ontvang of aan ŉ besige, dog belowende studentelewe kan deelneem nie, maar omdat hulle deel van ŉ groter studentegemeenskap vorm. Kom vind meer hieroor uit! Voornemende studente kan registreer om een van twee opedagsessies op 4 September by te woon. Registrasie word vooraf elektronies op Akademia se webblad voltooi. Nou ja, waarvoor wag jy? RSVP by www.akademia.ac.za.